Ministar unutarnjih poslova je za RTL Direkt potvrdio kako je došlo do zaključka da će granice u schengenskom prostoru primijeniti schengenska pravila

Balkanska ruta se noćas zatvara, vijest je koja stiže iz MUP-a Srbije, gdje tvrde kako su im iz Slovenije javili da će od ponoći propuštati samo migrante koji imaju vizu za Europsku uniju.

Time bi se mogao pokrenuti domino efekt u kojem se granice zatvaraju sve do Makedonije. Sve je počelo sinoć na summitu u Bruxellesu, nakon čega pojavilo mnoštvo različitih tumačenja.

Sadržaj se nastavlja...

A zatvara li i Hrvatska svoje granice u ponoć, pitali smo ministra unutarnjih poslova Vlahu Orepića koji je bio gost RTL Direkta.

Mijenja li se od ponoći režim ulaska izbjeglica na našoj istočnoj granici?

Mijenja se režim, došlo je do promjene. Očito je Europa odlučila okrenuti novu fazu rješavanja migrantske krize. Došle je do zaključka da će granice u schengenskom prostoru primijeniti schengenska pravila. Taj problem, odnosno rješenje, možemo promatrati s dvije pozicije - europsko rješenje i ono što je posljedica u odnosu na Hrvatsku.

Što to praktično znači na granici - tko može ući u Hrvatsku?

Postoji redoviti režim rada na granici gdje će se moći ući u schengenski prostor na temelju dokumenata. RH u tom kontekstu je u pristupanju schengenskom prostora, ali praktički nema nikakve razlike u postupanju koje će se događati na granici s recimo Srbijom.

Znači samo ljudi koji imaju vizu?

Tako je. Ovdje je bitno prepoznati tu poziciju Hrvatske, da težište krize, odnosno težišni problemi koji mogu proizaći iz ove odluke, su koncentrirani na makedonsko-grčkoj granici. Tu istinu sada može biti problem. Ali Hrvatska je u prethodnom periodu napravila neke ključne poteze koji su omogućili tampon zonu koja omogućuje komociju da možemo reagirati konkretnije. Na našim granicama mi nećemo posezati ni za kakvim vanrednim mjerama. Međutim, spremni smo reagirati.

Koliki je prolazak izbjeglica kroz Hrvatsku?

Zadnja dva dana nije bilo ljudi, a unazad se kretalo u prosjeku 400 do 500 ljudi. Granica Europe će biti na makedonsko-grčkoj granici i mi ćemo poštivati odluke koje su donesene.

Kakve su procjene vas u ministarstvu, hoće li se otvoriti drugi koridor preko Albanije?

U ovom trenuku je bespredmetno razmišljati o tome i i nema nikakve osnove za ta takav nekakav scenarij, ali mi smo se pripremili za sve mogućnosti. Naši građani mogu biti mirni.